## Rješenje kojim se društvu Ceufin Brokers d.o.o. iz Zagreba, zabranjuje raspolaganje sa svi dionicama koje se vode na računu vrijednosnih papira broj 23523-DP/0 koji se vodi kod Središnje depozitarne agencije d.d. Zagreb na rok od 5. veljače 2006. do 5. travnja 2006.

### NN 14/2006 (8.2.2006.), Rješenje kojim se društvu Ceufin Brokers d.o.o. iz Zagreba, zabranjuje raspolaganje sa svi dionicama koje se vode na računu vrijednosnih papira broj 23523-DP/0 koji se vodi kod Središnje depozitarne agencije d.d. Zagreb na rok od 5. veljače 2006. do 5. travnja 2006.

# HRVATSKA AGENCIJA ZA NADZOR FINANCIJSKIH USLUGA

**383**

Na temelju odredbe članka 15. i članka 8. stavka
1. Zakona o Hrvatskoj agenciji za nadzor financijskih usluga (»Narodne novine« br. 140/05), te članka 15. stavka 2. i stavka 4. točke 6. i
članka 147. stavka 3. i 4. Zakona o tržištu vrijednosnih papira (»Narodne
novine« br. 84/02) u predmetu nadzora nad poslovanjem
društva CEUFIN BROKERS d.o.o. iz Zagreba, Koturaška 73, Hrvatska agencija za
nadzor financijskih usluga na sjednici održanoj 2. veljače 2006. godine
donijela je

## RJEŠENJE

I. Društvu Ceufin Brokers d.o.o. iz Zagreba, Koturaška cesta 73, zabranjuje
se raspolaganje sa svim dionicama koje se vode na računu vrijednosnih papira
broj 23523-DP/0 koji se vodi kod Središnje depozitarne agencije d.d. Zagreb na
rok od 5. veljače 2006. godine do 5. travnja 2006. godine.

II. Nalaže se Središnjoj depozitarnoj agenciji
d.d. iz Zagreba, Ksaver 200 da društvu Ceufin brokers d.o.o. Zagreb blokira, odnosno onemogući otuđenje
ili opterećenje svih dionica koje se vode na računu iz točke I. ovoga rješenja
na rok od 5. veljače 2006. godine do 5. travnja 2006. godine.

III. Nalaže se Središnjoj depozitarnoj agenciji
d.d. iz Zagreba, Ksaver 200 da o učinjenom iz točke II. ovog rješenja bez
odgode obavijesti Hrvatsku agenciju za nadzor financijskih usluga.

IV. Ovo rješenje objavit će se u «»Narodnim
novinama«».

```
Obrazloženje
```

```

```

Temeljem članka 27. stavak 8. Zakona o Hrvatskoj
agenciji za nadzor financijskih usluga, Hrvatska agencija za nadzor
financijskih usluga (dalje: Agencija) postala je nadležna za sve postupke i
pred­mete u radu iz djelokruga i nadležnosti Komisije za vrijednosne papire
Republike Hrvatske.

Komisija za vrijednosne papire Republike
Hrvatske (dalje: Komisija) je dana 18. ožujka 2004. godine donijela rješenje
(Klasa: UP/I-041-01/03-01/56, urbroj: 567-04/04-28)
kojim je društvu Ceufin brokers
d.o.o. (dalje: Društvo) oduzeta dozvola za obavljanje svih poslova s
vrijednosnim papirima s danom 1. travnja 2004. godine te ga se briše iz
Registra ovlaštenih društava koji vodi Agencija, a u koji Registar je Društvo
bilo upisano pod brojem 44 (četrdesetčetiri),
temeljem rješenja Komisije, klasa: UP/I-450-08/03-02/83 od 7. svibnja 2003.
godine.

Društvo je bilo obvezno do 1. travnja 2004.
godine na prikladan način obavijestiti sve svoje klijente o prestanku važenja
dozvole i s tim u svezi omogućiti im opozivanje neizvršenih naloga, odnosno
sredstva primljena na ime kupovine vrijednosnih papira i sredstva primljena po
osnovi prodaje vrijednosnih papira trebalo je doznačiti u korist nalogodavaca.
Također, po isteku navedenog roka, Društvo je bilo obvezno Komisiji dostaviti
dokaze o pokretanju postupka brisanja djelatnosti iz sudskog registra, zatim o
zatvaranju posebnog »računa nalogodavca«, te presliku knjige naloga iz koje će
biti razvidno da su svi nalozi ili uredno izvršeni ili opozvani.

S obzirom da po isteku propisanog roka, a niti
do kraja 2004. godine, Društvo nije Komisiji dostavilo potrebne dokaze,
Komisija je 4. siječnja 2005. dopisom zatražila od Društva dostavu očitovanja i
dokumentacije u svezi postupanja Društva sukladno rješenju Komisije klasa:
UP/I-041-01/03-01/56, urbroj: 567-04/04-28 od 18.
ožujka 2004. godine.

Nadalje, Komisija je nakon donošenja naprijed
navedenog rješenja zaprimila u travnju 2004. godine dokumentiranu pritužbu na
rad Društva, temeljem čega je sukladno odredbama članka 12. toč­ke 3. Zakona o tržištu vrijednosnih papira (»Narodne
novine« br. 84/04, dalje: Zakon) pokrenut postupak
nadzora nad Društvom.

Na temelju činjenica koje su prikupljene u
postupku nadzora i činjenice da Društvo nije ispunilo obveze prema Komisiji iz
Rješenja klasa: UP/I-041-02/03-01/56 urbroj:
567-04/04-28 od 18. ožujka 2004. Komisija dana 10. veljače 2005. godine donosi
rješenje klasa: UP/I-041-02/04-01/63 urbroj:
567-04/05-31 kojim se Društvu nalaže da u roku od 15 dana od dana zaprimanja
tog rješenja dostavi Komisiji dokaze o pokretanju postupka brisanja djelatnosti
iz sudskog registra, o obavješćivanju svih svojih klijenata o prestanku važenja
dozvole i s tim u vezi omogućavanje opozivanja neizvršenih naloga, o zatvaranju
posebnog »računa nalogodavca«, te presliku knjige naloga iz koje će biti
razvidno da su svi nalozi uredno izvršeni ili opozvani, a posljedično Rješenju
Komisije klasa: UP/I-041-02/03-01/56, urbroj:
567-04/04-28 od 18. ožujka 2004. godine.

Društvo nije u ostavljenom roku dostavilo
Komisiji dokaze o ispunjenju svih obveza posljedično predmetnom rješenju.

Dana 3. ožujka 2005. godine Društvo je putem
svojeg opunomoćenika podnijelo očitovanje na obveze koje su mu naložene
Rješenjem klasa: UP/I-041-02/04-01/63 urbroj:
567-04/05-31 od 10. veljače 2005. godine. U očitovanju Društvo nije podnijelo
nikakve dokaze da je ispunilo obveze iz Rješenja Komisije klasa:
UP/I-041-02/04-01/63 urbroj: 567-04/05-31 od 10.
veljače 2005. godine, te je Komisija dana 18. ožujka 2005. godine protiv
Društva i odgovorne osobe podnijela zahtjev za pokretanje prekršajnog postupka
jer nisu izvršili predmetno rješenje. Stoga je Komisija dana 12. travnja 2005.
godine donijela rješenje klasa: UP/I-041-02/04-01/63 urbroj:
567-04/05-60, dana 9. lipnja 2005. godine rješenje klasa: UP/I-041-02/04-01/63 urbroj: 567-04/05-97, dana 4. kolovoza 2005. godine
rješenje klasa: UP/I-041-02/04-01/63 urbroj:
567-04/05-118, te dana 1. prosinca 2005. godine rješenje klasa:
UP/I-041-02/04-01/63 Ur. broj: 567-04/05-164 kojima
se Društvu zabranjuje raspolaganje sa svim dionicama koje se vode na računu
vrijednosnih papira broj 23523-DP/0 koji se vodi kod Središnje depozitarne
institucije d.d., Zagreb.

Nadalje Komisija je 6. listopada 2005. godine
rješenjem klasa: UP/I-041-02/04-01/63 urbroj:
567-04/05-133 uz zabranu raspolaganja sa svim dionicama, naložila društvu Ceufin brokers d.o.o. da u roku
od 30 dana od dana zaprimanja ovog rješenja dostavi Komisiji za vrijednosne
papire Republike Hrvatske dokaze o osiguranju novčanih sredstava dostatnih za
podmirenje svih obveza prema nalogodavcima.

Društvo nije ni do današnjeg dana dostavilo
Agenciji dokaze o ispunjenju svih obveza, te Agencija u cilju sprječavanja
nastajanja daljnje štete za nalogodavce i nadalje donosi rješenje o zabrani
raspolaganja svim dionicama.

S obzirom na prije sve navedeno, a sukladno
odredbama članka 15. stavka 4. točke 6. Zakona propisano je da kada Agencija
utvrdi nezakonitosti i nepravilnosti kojima se ugrožava funkcioniranje tržišta
kapitala u cjelini, položaj pojedinih sudionika na tržištu ili postoji
mogućnost nanošenja velike štete Agencija će naložiti druge mjere koje su
potrebne za uklanjanje posljedica koje su nastale izvršenjem ili propuštanjem
radnji od strane sudionika na tržištu kapitala, a mogu utjecati na tržište u
cjelini. Također, odredbama članka 147. stavka 3. točke 2. Zakona propisano je
da, u svrhu zaštite interesa ulagatelja, članova i
drugih korisnika usluga Središnje depozitarne agencije, Agencija je ovlaštena
donijeti odluku kojom može naložiti Središnjoj depozitarnoj agenciji d.d. da
poduzme radnje kojima blokira, odnosno onemogući otuđenje ili opterećenje
upisanim vrijednosnim papirima, vrijednosnim papirima koji bi se u postupku
prijeboja i namire ili preknjižbe trebali upisati na
pojedinim računima otvorenim kod Središnje depozitarne agencije d.d. ako je
ovlaštena osoba za obavljanje poslova trgovine vrijednosnim papirima učinila
pogrešku ili drugu neprimjerenu radnju posljedično kojoj su vrijednosni papiri
upisani na računu ulagatelja.

Ocjenjujući utvrđeno činjenično stanje, Agencija
smatra da su ispunjeni uvjeti iz odredbe članka 15. stavka 2. i stavka 4. točke
6. i članka 147. stavka 3. i 4. Zakona, te je riješeno kao u točki I., II. i
III. izrijeke rješenja.

Sukladno odredbama članka 8. stavka 3. Zakona o
Hrvatskoj agenciji za nadzor financijskih usluga ovo rješenje će se objaviti u
»Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali
se može pokrenuti upravni spor podnošenjem tužbe Upravnom sudu Republike
Hrvatske u roku 30 dana od dana primitka ovog rješenja.

Klasa: UP/I-041-02/06-01/01

Urbroj. 326-104/06-03

Zagreb, 2. veljače 2006.

Predsjednik Uprave

**Ante Samodol**, v. r.

Rješenje, NN 14/2006-383